地名: 水原 (京畿道, 都護府)
年: 1728.0

○假都事等爲拿張欽等, 到陽城, 爲賊所逐, 逃還。 上招問其同行捕盜部將李行彬, 對曰: "初四日馳到欽所居, 村舍一空, 捉其婢夫徐愛龍, 問欽去處, 以爲: ‘往會陽城
              九萬里
              權書房家。 仍率愛龍馳往九萬里近處越望前峰, 則人之聚會者, 揮白旗皷譟而罵。 近前則矢丸交下, 故不敢入, 罔夜上來。’ 訓局斥候將校, 亦來告, 賊徒或稱二百名, 而馬軍百名, 步軍百名云。 時, 急書之上, 已二日, 尙不知賊情虛實, 及是, 上下驚動。 領議政李光佐言: "此時, 上若驚動, 衆心無以鎭安。" 上曰: "予欲鎭定, 而卿陳有備無患之說, 予今始服, 卿周密也。" 遂命招諸將臣議之, 以摠戎使金重器兼巡討使, 朴纉新差中軍, 命出征。 重器請徵兵五道, 待其至, 自將陣東城外, 先遣纉新, 率禁衛軍, 往水原, 收本鎭兵, 還陣江上, 以禦賊。 大司諫宋寅明言其非計, 遂寢諸道徵兵, 只發畿邑兵。 且請急遣纉新, 留鎭水原討賊。 上召纉新, 慰諭遣之。 又遣守禦從事官李壽益, 同廣州府尹金尙奎發兵守南漢, 以趙儼爲管城將, 守北漢。 命閉都城門, 只開興仁、崇禮門及西小門。

○車以黃者, 又詣軍門告變, 上命李光佐, 同問事郞, 問于備局。 以黃供: "臣居水原五臺, 以壯勇有聞。 臣奴有骨勇健善角抵, 十一日, 賊黨欲揜捕, 臣登山以避, 仍以入京, 有骨, 亦避亂, 十二日見捉於賊。 賊言: ‘後軍多從湖南來, 又有從水路來者, 從兩西作胡人樣而來者, 萬無可慮。’ 賊使有骨, 參犒軍。 有骨見賊黨梟三人首懸之, 心驚而逃。 若聞水原聚軍, 必在官兵中矣。"

○上御仁政門, 親鞫。 更推李師魯, 刑一次, 師魯供: "臣果受有翼書簡, 往平安兵營。 有翼授書時曰: ‘吾輩事急矣。 於夜爲之乎? 於晝爲之乎? 纔送世弘, 而久不還。 更爲探知而來, 則當有功勞。’ 云, 所謂晝爲之者, 嶺南兵起事也, 夜爲之者, 渠輩聚盜乘夜犯闕事也。 臣初入之, 有翼初試後去致賀, 則適從容有相者, 任環。 相有翼曰: ‘官至二品。’ 又相臣曰: ‘此亦相好?’ 有翼曰: ‘旣是相好, 則可與同事者乎?’ 環曰: ‘好矣。’ 有翼曰: ‘汝相好, 則吾輩有所爲之事, 汝欲入之否?’ 臣曰: ‘所爲者何事?’ 有翼曰: ‘謀逆事也。’ 臣曰: ‘汝何爲此怪言乎?’ 有翼曰: ‘吾與弼顯切親, 欲罷不能。 爲此事。’ 臣曰: ‘當今聖德出天。 少論敗後, 不意復見天日。 以柳鳳輝不死觀之, 可見聖德之至也。’ 有翼曰: ‘國運不好, 有何不成之事?’ 有翼謂臣曰: ‘汝欲入, 必有功勞, 然後可以爲之。 汝須持此簡往傳于平兵。’ 臣曰: ‘傳書于不知之人, 縛送于京, 則將奈何?’ 有翼曰: ‘若持吾書而去, 則必當入矣。’ 臣果持去, 而阻閽不得入。 當初有翼勸送臣時曰: ‘韓游三兄弟可送, 而洸、游方從宦, 洵則有所授事, 不得送。 黃溥之子可, 送而方往水原, 任環可送, 而河以庶孽難之。 閔思孟可送, 而親於御將, 恐或漏洩, 洪啓一, 人物輕妄無常, 不可送。 具聖彦酒妄, 不可送, 李都事世遇, 年老而不可送, 吳命始、彦賓, 多謀不可送。 啓一常以爲: 「閔思孟則例事皆爲之, 而深處不必言。」云。’ 聖彦是河賊之妹夫, 德裕之主人, 聖彦言於臣曰: ‘吾亦同謀此事, 而常與彦賓父子爲之。’ 云。 而四月後, 渠當乘平轎子云。 凶謀情節, 問於有翼, 則曰: ‘嶺南兵當起於今明間, 汝身空閑, 可往平兵傳書。’ 臣曰: ‘各率家丁事, 可笑。’ 有翼曰: ‘吾儕則貧寒, 而南人則多富家, 可以雇軍爲之。’ 泰徵無一言半辭, 言及於臣。 臣之率去李澂, 以一家奴子, 非泰徵所送也。 自昨年冬, 始識有翼, 於臣一家李獻民染病喪家, 書中辭意以爲: ‘韓進士之行, 至今不上來, 可怪可怪。 明曉事何以完定耶? 嶺兵事來不來, 姑未的知, 而先聲大振, 可喜。 官事若無掣肘, 則須潛身上來。 吾輩當保護主家。’ 云, 主家者, 指推戴之家, 明曉者, 晝夜之謂也。 凶言根本, 有翼聞於弼顯, 而本出於維賢。 維賢以景廟戚里, 可爲高官, 非此時, 則宜不草草, 而不得爲之, 故有此怨國之言。 有翼以爲: ‘如此之言助播之, 則可以疑惑人心, 傳播甚多, 人心皆以爲然。 成此事, 惟在人心。’ 入於賊中之輩, 皆知凶言之無根無據, 而牽於慾心, 同此逆謀。 謀逆是實。"

○問朴美龜。 刑一次, 美龜供: "上年十月, 臣爲御史所掩捕, 捧招後得放, 往潭陽府, 有柳奉事者, 在冊房。 正月初二日夜, 中房林哥持開金而來, 開火藥庫, 出火藥, 給維賢奴以十六封, 封擔於內東軒, 一封爲十五斤。 維賢妾妓父李時衡及妓芙蓉父鞫時建, 知其間情狀, 使臣與柳奉事, 運給南泰徵、李有翼, 而偸出火藥之後, 使庫直放火, 以滅其跡。 上年臘月夜, 維賢謂臣曰: ‘此有大事經營者, 雖欲不從, 不可得。’ 臣問何事, 維賢以爲: ‘卽今平兵李思晟、南泰徵ㆍ泰績、李有翼輩, 方圖大事, 西兵將起, 西兵起, 則北兵亦起。 其中忠兵, 必不肯從, 若使之遞改親舊爲之, 事不難矣。 慶尙監司、安東府使, 亦異色, 嶺南人當處置, 處置, 卽殺之謂也。 慶尙左右兵使, 各以兵起, 則方伯, 安東除之, 易與耳。 泰徵抄率四百將士, 給糧往忠淸道, 忠淸道必有應之者。 思晟用武侯法, 此人起則人孰當之? 全羅道則鄭思孝庸人, 當逐之, 以弼顯代之。 柳奉事率來淳昌士人楊應泰、應澤、孝起三人, 同處酬酢時, 每辟左右。 三月初五日, 維賢被拿, 宿參禮時, 師寬往見, 維賢還言于臣曰: ‘君倅事, 是吾事, 吾事是君倅事。 忠淸道若起兵, 則泰徵必爲摠戎使, 率水原軍, 與忠淸兵合勢犯國, 如君輩好不好間, 難以違去。’ 云。 維賢拿來後, 其餘事, 付托於師寬、弼顯, 弼顯起兵在二十二日, 臣長在全州, 不往弼顯軍中。 弼夢奴聞弼顯罷職之奇, 傳于師寬, 則弼夢生怯來泰仁, 勸弼顯起兵曰: ‘拿命已下, 留汝郡無益。’ 還歸茂長, 仍入竹島。 泰仁兵結陣三川, 送李長郁傳書於監司, 營將、守門將, 不捧其書。 弼顯初言以國命起兵, 軍卒知其非爲國, 盡爲潰散。 三川距官軍七里, 自監營出軍, 則可捉弼顯, 而任其逃散。 監司與師寬, 爲五寸, 師寬常常往來, 師寬言于臣曰: ‘吾與監司營將, 已約束矣, 守門將不知以爲: 「當此把守之時, 不可捧書札。」云, 故仍爲逃走。’ 師寬言及監司, 初則答以爲有死而已, 不可從云, 故有欲逐之意, 其後師寬謂以事露則勢將同死, 答以然則起兵以來。’ 云。 謀逆是實。"

○上御晝講。 侍講官趙迪命陳文義訖, 仍曰: "戶曹參判鄭錫三論斥吏判, 疑其心術, 此豈盛世之好事? 至言捨臣等數三人外, 皆是外緩內峻者, 是驅半朝於疑晦之科, 恐非士大夫口業。 豈不傷朝廷之體統, 損士夫之風俗乎?" 上曰: "周而不比, 比而不周, 是聖人言也。 儒臣所達尊朝廷體統云者, 予不解其意矣。 然則朝廷之上, 黨比而無所是非, 然後方可謂體統尊嚴乎?" 同經筵宋寅明曰: "興德縣監閔厚基, 莅任之後, 治績顯著, 繕完戎備。 向日平橋之賊, 旣聚旋散者, 以其有備也。 以一守宰, 爲兇賊輩所憚, 宜各別奬用。" 上曰: "問于大臣, 參量調用。" 寅明曰: "變亂時, 趙儼與北漢所屬軍卒、僧徒, 乘城暴露, 依他軍門例犒饋, 亦依松都、水原試才之例, 遣重臣試才行賞, 恐宜。" 上曰: "主管堂上與別將, 眼同試才。" 檢討官徐宗玉曰: "《勘亂錄》, 宋寅明謙而不爲, 須有促敎, 始可了當。" 寅明曰: "宰臣一人, 若與同事, 可以商略撰次。" 上曰: "朴師洙與之同事。" 寅明曰: "向來徐命淵之迂行赴任, 臣亦不敢謂善處, 而一日之間, 能收集諸郡兵, 移關列邑, 辭語激切, 感動人心, 與權詹絶異, 而畢竟與詹同罪配邊, 豈不冤乎? 臣意, 減等輕責, 以示功罪之不相掩, 似宜。" 上命放送。 宗玉曰: "向日朴師正疏論銓地, 黜補興陽。 職爲吏郞, 論及注擬事, 與三司不同, 而斥補惡地, 皆以爲過矣。" 上曰: "郞官未行公之前, 論斥堂上, 豈云朝廷體統乎? 予意亦不欲久置矣。" 承旨金潗曰: "菱鐵布於陣所, 以防怯陣也, 以索綴之, 易致棼亂, 以鐵爲索, 可以便於施用矣。" 又言: "申飭吏、奴作隊, 而器械不可不備, 以耗穀, 量宜劃給, 使之措備。" 令廟堂稟處。